[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.6.2007

COM(2007) 345 végleges

Javaslat:

A TANÁCS RENDELETE

a Kínai Népköztársaságból származó ferromolibdén behozatalára a 215/2002/EK rendelettel kivetett végleges dömpingellenes vám felfüggesztésének meghosszabbításáról

(előterjesztő: a Bizottság)

INDOKOLÁS

A JAVASLAT HÁTTERE |

110 | A javaslat indokai és célkitűzései E javaslat tárgya a legutóbb a 2005. december 23-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (a továbbiakban: alaprendelet) alkalmazása a Kínai Népköztársaságból (a továbbiakban: Kína) származó ferromolibdén behozatalával kapcsolatos eljárás során. |

120 | Általános összefüggések E javaslat az alaprendelet végrehajtásával összefüggésben, és az abban megállapított tartalmi és eljárási követelményeknek megfelelően lefolytatott vizsgálat eredményeként jött létre. |

139 | A javaslat által érintett területen meglévő rendelkezések A 215/2002/EK tanácsi rendelet, amely végleges dömpingellenes vámot vetett ki a Kínai Népköztársaságból származó ferromolibdén behozatalára. A 2006. október 23-i bizottsági határozat, amely kilenc hónapra felfüggesztette a Kínából származó ferromolibdén behozatalára a 215/2002/EK rendelettel kivetett végleges dömpingellenes vámot. |

141 | Összhang az Unió egyéb szakpolitikáival és célkitűzéseivel Tárgytalan. |

KONZULTÁCIÓ AZ ÉRDEKELT FELEKKEL, HATÁSVIZSGÁLAT |

Konzultáció az érdekelt felekkel |

219 | Az alaprendelet rendelkezéseinek megfelelően az eljárásban érintett érdekelt feleknek a vizsgálat során már lehetőségük nyílt arra, hogy érdekeik védelmében fellépjenek. |

Szakvélemények bekérése és felhasználása |

229 | Nem volt szükség külső szakértők bevonására. |

230 | Hatásvizsgálat A javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot, de azon követelmény miatt, hogy az intézkedések nem állhatnak ellentétben a „közösségi érdekkel”, az intézkedések szélesebb körű hatásának felmérése a vizsgálat szerves részét képezi. |

A JAVASLAT JOGI ELEMEI |

305 | A javasolt intézkedés összefoglalása 2002 februárjában a 215/2002/EK tanácsi rendelet 22,5%-os végleges dömpingellenes vámot vetett ki a Kínából származó ferromolibdén behozatalára. 2006 októberében a Bizottság a 2006. október 23-i bizottsági határozattal kilenc hónapra felfüggesztette a Kínából származó ferromolibdén behozatalára a 215/2002/EK tanácsi rendelettel kivetett végleges dömpingellenes vámot. A tanácsi rendeletre irányuló mellékelt bizottsági javaslat 2008. január 31-ig meghosszabbítja a Kínából származó ferromolibdén behozatalára a 215/2002/EK tanácsi rendelettel kivetett végleges dömpingellenes vám felfüggesztését. A Bizottság egyeztetett a tagállamokkal, akik nem emeltek kifogást a javaslat ellen. Ezért a Bizottság azt javasolja, hogy a Tanács fogadja el a mellékelt rendeletjavaslatot, és a rendeletet legkésőbb 2007. július 21-ig hirdesse ki az Európai Unió Hivatalos Lapjában. |

310 | Jogalap A legutóbb a 2005. december 23-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet. |

329 | A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazható. |

Az arányosság elve A javaslat az alábbiak miatt eleget tesz az arányosság elvének: |

331 | Az intézkedés formáját a fent említett alaprendelet írja le, és az nem hagy teret a nemzeti döntéshozatalnak. |

332 | Nem szükséges annak feltüntetése, hogy a Közösségre, a nemzeti kormányokra, a regionális és helyi hatóságokra, a gazdasági élet szereplőire és a polgárokra háruló pénzügyi és adminisztratív teher hogyan minimalizálható, és e teher milyen mértékben arányos a javaslat célkitűzésével; a kivethető vámok nagyságát az alaprendelet mindazonáltal a megállapított dömping által okozott kár megszüntetéséhez szükséges mértékre korlátozza. |

Eszközválasztás |

341 | Javasolt eszköz: rendelet. |

342 | Más eszközök nem felelnének meg a következő ok(ok) miatt: A fent említett alaprendelet nem rendelkezik más lehetőségről. |

KÖLTSÉGVETÉSI VONZATOK |

409 | A javaslat nincs hatással a közösségi költségvetésre. |

1. Javaslat:

A TANÁCS RENDELETE

a Kínai Népköztársaságból származó ferromolibdén behozatalára a 215/2002/EK rendelettel kivetett végleges dömpingellenes vám felfüggesztésének meghosszabbításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre[1] (a továbbiakban: alaprendelet) és különösen annak 14. cikkére,

tekintettel a Bizottságnak a tanácsadó bizottsággal folytatott konzultációt követően benyújtott javaslatára,

mivel:

A. AZ ELJÁRÁS

(1) A 215/2002/EK rendelettel[2] a Tanács végleges dömpingellenes vámot vetett ki a Kínai Népköztársaságból (a továbbiakban: Kína) származó, a 7202 70 00 KN-kód alá tartozó ferromolibdén (a továbbiakban: érintett termék) behozatalára. A dömpingellenes vám mértéke 22,5%.

(2) 2006 októberében a Bizottság a 2006. október 23-i határozattal[3] kilenc hónapra felfüggesztette a Kínából származó érintett termék behozatalára a 215/2002/EK tanácsi rendelettel kivetett végleges dömpingellenes vámot.

(3) A 215/2002/EK tanácsi rendelettel kivetett végleges dömpingellenes vám felfüggesztéséről szóló határozat megfelelt az alaprendelet 14. cikke (4) bekezdésében foglaltaknak, miszerint a dömpingellenes intézkedések a Közösség érdekében felfüggeszthetők, ha a piaci viszonyok átmenetileg olyan mértékben megváltoznak, hogy a felfüggesztés eredményeként további kár nem valószínűsíthető, és ha a Közösség érintett iparága lehetőséget kapott észrevételei megtételére és ezeket az észrevételeket figyelembe is vették.

(4) 2006. október 23-i határozatában a Bizottság arra a következtetésre jutott, hogy a piaci viszonyokban bekövetkezett átmeneti változás, és mindenekelőtt az érintett termék közösségi piacon megfigyelhető magas, messze az eredeti vizsgálatban megállapított, kárhoz vezető mérték feletti árszintje, valamint az érintett termék kereslet-kínálati viszonyában fennálló egyenlőtlenség miatt nem valószínű, hogy a felfüggesztés eredményeként a Kínából származó érintett termék behozatala ismét kárt okoz.

(5) A 2006. október 23-i bizottsági határozatban a Bizottság vállalta, hogy nyomon követi az érintett termék behozatalának és árainak alakulását, és a felfüggesztést hatályon kívül helyezi, ha az érintett termék Kínából ismételten fokozott mennyiségben és dömpingelt áron érkezik, és ezáltal kárt okoz a közösségi gazdasági ágazatnak.

(6) 2006. október 31-én a Bizottság az Európai Unió Hivatalos Lapjában közzétett értesítéssel[4] hivatalból teljes időközi felülvizsgálatot indított, mivel a birtokában lévő bizonyítékok arra utaltak, hogy a meglévő intézkedések alapjául szolgáló körülmények olyan mértékben megváltoztak, hogy megkérdőjelezik a meglévő intézkedések helyénvalóságát, továbbá egyes változások tartósnak tűntek.

B. INDOKOK

(7) Az alaprendelet 14. cikkének (4) bekezdése kimondja, hogy a dömpingellenes intézkedések a Közösség érdekében kilenc hónapos időtartamra felfüggeszthetők, de a felfüggesztés újabb, egy évet meg nem haladó időre meg is hosszabbítható, ha a Tanács a Bizottság javaslatára így határoz.

(8) Az intézkedés felfüggesztése óta a 2006. október 23-i bizottsági határozat (5)–(10) preambulumbekezdésében ismertetett helyzet az érintett termék behozatala és árai tekintetében nem változott. Csupán jelentéktelen mennyiségű kínai származású ferromolibdén behozatalára került sor az EK-ba.

(9) A hivatalból indított teljes időközi felülvizsgálat tekintetében emlékeztetni kell arra, hogy a felülvizsgálatnak a megindítástól számított 15 hónapon belül, azaz 2008. január 31-ig le kell zárulnia.

C. KÖVETKEZTETÉS

(10) Tekintettel arra, hogy az EK-piac helyzete a dömpingellenes vám 2006. októberi felfüggesztését követően nem változott, és mivel az időközi felülvizsgálat még nem zárult le, a Bizottság úgy ítéli meg, hogy a hatályos intézkedések felfüggesztésének meghosszabbítása az alaprendelet 14. cikke (4) bekezdésének megfelelően helyénvaló. A befelé irányuló kereskedelem előzetes kiszámíthatóságának általános elve alapján, és a jelenleg folyamatban lévő időközi felülvizsgálat eredményeinek megelőlegezéseként a Bizottság arra a következtetésre jutott, hogy a hatályos intézkedések felfüggesztését 2008. január 31-ig, vagyis az időközi felülvizsgálat lezárásának végső határidejéig meg kell hosszabbítani. Arra utaló jel nem merült fel, hogy a felfüggesztés meghosszabbítása a közösségi érdekkel ellentétben állna.

(11) Az alaprendelet 14. cikkének (4) bekezdése alapján a Bizottság tájékoztatta a közösségi gazdasági ágazatot arról a szándékáról, hogy meghosszabbítja a hatályos dömpingellenes intézkedéseket. A közösségi gazdasági ágazat lehetőséget kapott észrevételei benyújtására, ezek azonban nem változtatták meg azt a megállapítást, hogy a helyzet a 2006. október 23-i bizottsági határozatban foglaltakhoz képest nem változott.

(12) A Bizottság ezért úgy ítéli meg, hogy az alaprendelet 14. cikke (4) bekezdésének megfelelően az érintett termékre kivetett dömpingellenes vám felfüggesztésének meghosszabbításával szemben támasztott valamennyi feltétel teljesül. Ebből következően a 215/2002/EK rendelettel kivetett dömpingellenes vám felfüggesztését 2008. január 31-ig meg kell hosszabbítani.

(13) A Bizottság nyomon fogja követni az érintett termék behozatalának és árainak alakulását. Amennyiben bármikor is előállna az a helyzet, hogy az érintett termék Kínából ismételten fokozott mennyiségben és dömpingelt áron érkezik, és ebből következően a közösségi gazdasági ágazatnak kárt okoz, a Bizottság e felfüggesztés visszavonását, és ezáltal a dömpingellenes vám újrabevezetését fogja javasolni,

ELFOGADTA EZT A RENDELETET:

1. cikk

A Kínai Népköztársaságból származó, a 7202 70 00 KN-kód alá tartozó ferromolibdén behozatalára a 215/2002/EK tanácsi rendelettel kivetett végleges dömpingellenes vám felfüggesztését 2008. január 31-ig meg kell hosszabbítani.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én

a Tanács részéről

az elnök

[1] HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

[2] HL L 35., 2002.2.6., 1. o.

[3] HL L 293., 2006.10.24., 15. o.

[4] HL C 262., 2006.10.31., 28. o.